খুলনা অফিস ঃ নিজস্ব আয়ের উপর গুরুত্ব ও আয়ের সাথে ব্যয়ের সামঞ্জস্য রেখেই ২০১৭-১৮ অর্থ-বছরের জন্য ৪৪০ কোটি ৭৯ লাখ ৮৮ হাজার টাকার প্রস্তাবিত বাজেট ঘোষণা করেছে খুলনা সিটি কর্পোরেশন ( কেসিসি)। গতকাল বৃহস্পতিবার বেলা সাড়ে ১১টায় নগর ভবনের শহীদ আলতাফ মিলনায়তনে মেয়র মোহাম্মদ মনিরুজ্জামান এ প্রস্তাবিত বাজেট ঘোষণা করেন। ২০১৬-১৭ অর্থ বছরে প্রস্তাবিত বাজেট ছিলো ৪৬৭ কোটি টাকা। ২০১৫-১৬ অর্থ বছরে প্রস্তাবিত বাজেট ছিল ৪২২ কোটি টাকা। এর আগে ২০১৪-১৫ অর্থ বছরে প্রস্তাবিত বাজেট ছিল ৪৮৫ কোটি টাকা। তবে বিগত অর্থ বছর গুলোর তুলনায় এবার বাজেটের আকার কমেছে।